## Statut Hrvatskog zavoda za mirovinsko osiguranje

### NN 163/1998 (23.12.1998.), Statut Hrvatskog zavoda za mirovinsko osiguranje

# **HRVATSKI ZAVOD ZA MIROVINSKO OSIGURANJE**

Na temelju članka 128. Zakona o mirovinskom osiguranju ("Narodne novine",
br. 102/98) i članka 54. stavka 1. Zakona o ustanovama ("Narodne novine",
br. 76/93), Upravno vijeće Hrvatskog zavoda za mirovinsko osiguranje, na
sjednici održanoj 17. prosinca 1998. donijelo je

## **STATUT**

### **HRVATSKOG ZAVODA ZA MIROVINSKO OSIGURANJE**

I. OPĆE ODREDBE

Članak 1.

Ovim se statutom uređuje:

- naziv, sjedište i pečat Hrvatskog zavoda za mirovinsko osiguranje
(u daljnjem tekstu: Zavod)

- pravni položaj, zastupanje i predstavljanje

- djelatnost Zavoda

- ustrojstvo Zavoda i naziv, sjedište i poslovi njegovih ustrojstvenih
jedinica

- tijela Zavoda i djelokrug njihova rada

- imovina Zavoda

- financiranje i financijsko poslovanje Zavoda

- opći akti Zavoda

- javnost rada

- tajnost podataka

- druga pitanja značajna za obavljanje djelatnosti i poslovanje Zavoda.

Članak 2.

Zavod je osnovan Zakonom o mirovinskom osiguranju ("Narodne novine",
br. 102/98) radi ostvarivanja prava zaposlenika, poljoprivrednika, obrtnika
i drugih osiguranih osoba iz obveznog mirovinskog osiguranja na temelju
generacijske solidarnosti te je pravni sljednik Republičkog fonda mirovinskog
i invalidskog osiguranja radnika Hrvatske, Republičkog fonda mirovinskog
i invalidskog osiguranja individualnih poljoprivrednika Hrvatske i Republičkog
fonda mirovinskog i invalidskog osiguranja samostalnih privrednika Hrvatske.

Članak 3.

Zavod je pravna osoba s pravima, obvezama i odgovornošću utvrđenom Zakonom
o mirovinskom osiguranju (u daljnjem tekstu: Zakon) i ovim statutom.

II. NAZIV, SJEDIŠTE I PEČAT ZAVODA

Članak 4.

(1) Zavod obavlja svoju djelatnost, posluje i sudjeluje u pravnom prometu
pod nazivom HRVATSKI ZAVOD ZA MIROVINSKO OSIGURANJE.

(2) Naziv Zavoda mora se istaknuti na zgradi u kojoj je njegovo sjedište,
odnosno u kojoj obavlja djelatnost radi koje je osnovan.

Članak 5.

Sjedište Zavoda je u Zagrebu, A. Mihanovića 3.

Članak 6.

(1) Na javnim ispravama koje izdaje rješavajući upravne stvari na temelju
javnih ovlasti utvrđenih zakonom, Zavod upotrebljava pečat s grbom Republike
Hrvatske i nazivom i sjedištem Zavoda, odnosno njegove ustrojstvene jedinice.

(2) Pečat s grbom Republike Hrvatske okruglog je oblika, promjera 38
mm.

(3) U gornjem polukrugu urezane su riječi: REPUBLIKA HRVATSKA, a ispod
toga: HRVATSKI ZAVOD ZA MIROVINSKO OSIGURANJE.

(4) U sredini pečata urezan je grb Republike Hrvatske.

(5) U donjem polukrugu pečata urezane su rijeci: SREDIŠNJA SLUŽBA, ispod
toga riječ ZAGREB, odnosno naziv područne službe Zavoda.

(6) Svaki pečat ima svoj broj ispod riječi ZAGREB, odnosno ispod naziva
područne službe Zavoda.

(7) Naručivanje, upotreba i zamjena pečata s grbom Republike Hrvatske
obavlja se na način propisan zakonom.

Članak 7.

(1) Na svim drugim aktima, koje Zavod ne donosi na temelju javnih ovlasti,
te na aktima u unutarnjem dopisivanju između ustrojstvenih jedinica Zavoda,
Zavod upotrebljava pečat bez grba Republike Hrvatske.

(2) Pečat bez grba Republike Hrvatske okruglog je oblika, promjera 30
mm.

(3) U krugu pečata urezane su riječi HRVATSKI ZAVOD ZA MIROVINSKO OSIGURANJE,
u sredini pečata riječi SREDIŠNJA SLUŽBA, ispod toga riječ ZAGREB, odnosno
naziv područne službe Zavoda.

(4) Svaki pečat ima svoj broj ispod riječi ZAGREB, odnosno ispod naziva
područne službe Zavoda.

(5) U uredskom poslovanju Zavod upotrebljava štambilj pravokutnog oblika,
bez grba Republike Hrvatske, koji sadrži naziv Zavoda i njegovo sjedište,
te naziv i sjedište Središnje službe, odnosno područne službe zavoda.

(6) Odlukom ravnatelja Zavoda utvrđuje se način upotrebe i broj pečata
i štambilja, te osobe odgovorne za njihovo čuvanje.

III. PRAVNI POLOŽAJ, ZASTUPANJE I PREDSTAVLJANJE ZAVODA

Članak 8.

(1) Zavod je javna ustanova koja se upisuje u sudski registar.

(2) Zavod se upisuje i u registar ili drugu evidenciju ustanova, ako
je to utvrđeno zakonom ili drugim propisom.

Članak 9.

Zavod posluje samostalno i obavlja svoju djelatnost pod uvjetima i na
način određen zakonom, drugim propisom, ovim statutom i drugim općim aktom
Zavoda.

Članak 10.

Zavod predstavlja i zastupa ravnatelj, u okviru djelatnosti upisane
u sudski registar, uz ograničenja utvrđena ovim statutom.

IV. DJELATNOST ZAVODA

Članak 11.

Djelatnost Zavoda jest provedba obveznog mirovinskog osiguranja na temelju
generacijske solidarnosti, utvrđenog Zakonom, koja obuhvaća:

- obavljanje poslova u vezi s ostvarivanjem prava zaposlenika, poljoprivrednika,
obrtnika i drugih osiguranih osoba iz mirovinskog osiguranja,

- osiguranje zakonitosti ostvarivanja prava i pružanje stručne pomoći
osiguranim osobama pri ostvarivanju prava,

- vođenje upravnog postupka u ostvarivanju prava i obveza iz mirovinskog
osiguranja,

- osiguravanje provedbe međunarodnih ugovora o socijalnom osiguranju,

- vođenje evidencija o osiguranim osobama, obveznicima uplate doprinosa
i drugih davanja i pravima iz mirovinskog osiguranja,

- obavljanje poslova statističkih istraživanja u skladu sa zakonom,

- prikupljanje sredstava za mirovinsko osiguranje, vođenje brige o redovitosti
njihove uplate i provedba postupka za njihovu naplatu,

- upravljanje i poslovanje prikupljenim sredstvima za namjene utvrđene
Zakonom i ulaganje sredstava radi smanjenja obveza uplatitelja doprinosa
i drugih davanja ili za povećanje primanja korisnika iz mirovinskog osiguranja,

- donošenje općih akata za provedbu mirovinskog osiguranja i drugih
općih akata,

- provedba politike razvoja i unapređenja mirovinskog osiguranja,

- izdavanje stručno-informativnih publikacija o djelatnosti Zavoda,

- obavljanje drugih poslova u vezi s provedbom mirovinskog osiguranja.

V. USTROJSTVO ZAVODA

Članak 12.

(1) Radi nesmetanog, racionalnog i uspješnog obavljanja djelatnosti
zavoda i dostupnosti ostvarivanja prava iz mirovinskog osiguranja svim
osiguranim osobama, Zavod obavlja stručne pravne, administrativne i druge
poslove u jedinstvenoj stručnoj službi.

(2) Zavod obavlja poslove iz svoje djelatnosti u sljedećim ustrojstvenim
jedinicama:

- središnjoj ustrojstvenoj jedinici

- područnim ustrojstvenim jedinicama.

(3) Ustrojstvene jedinice Zavoda obavljaju poslove iz djelatnosti Zavoda
pod nazivom Zavoda i svojim nazivom, pri čemu moraju navesti sjedište Zavoda
i svoje sjedište.

Članak 13.

(1) Naziv središnje ustrojstvene jedinice Zavoda jest SREDIŠNJA SLUŽBA,
sa sjedištem u Zagrebu, A. Mihanovića 3.

(2) Nazivi područnih ustrojstvenih jedinica Zavoda jesu:

1. Područna služba u Bjelovaru, sa sjedištem u Bjelovaru, za područje
Bjelovarsko-bilogorske županije.

2. Područna služba u Čakovcu sa sjedištem u Čakovcu za područje Međimurske
županije,

3. Područna služba u Dubrovniku, sa sjedištem u Dubrovniku, za područje
Dubrovačko-neretvanske županije,

4. Područna služba u Gospiću, sa sjedištem u Gospiću, za područje Ličko-senjske
županije,

5. Područna služba u Karlovcu, sa sjedištem u Karlovcu, za područje
Karlovačke županije,

6. Područna služba u Koprivnici, sa sjedištem u Koprivnici, za područje
Koprivničko-križevačke županije,

7. Područna služba u Osijeku, sa sjedištem u Osijeku, za područje Osječko-baranjske
županije,

8. Područna služba u Požegi, sa sjedištem u Požegi, za područje Požeško-slavonske
županije,

9. Područna služba u Puli, sa sjedištem u Puli, za područje Istarske
županije,

10. Područna služba u Rijeci, sa sjedištem u Rijeci, za područje Primorsko-goranske
županije,

11. Područna služba u Sisku, sa sjedištem u Sisku, za područje Sisačko-moslavačke
županije,

12. Područna služba u Slavonskom Brodu, sa sjedištem u Slavonskom Brodu,
za područje Brodsko-posavske županije,

13. Područna služba u Splitu, sa sjedištem u Splitu, za područje Splitsko-dalmatinske
županije,

14. Područna služba u Šibeniku, sa sjedištem u Šibeniku, za područje
Šibensko-kninske županije,

15. Područna služba u Varaždinu, sa sjedištem u Varaždinu, za područje
Varaždinske županije,

16. Područna služba u Virovitici, sa sjedištem u Virovitici, za područje
Virovitičko-podravske županije,

17. Područna služba u Vukovaru, sa sjedištem u Vukovaru, za područje
Vukovarsko-srijemske županije,

18. Područna služba u Zaboku, sa sjedištem u Zaboku, za područje Krapinsko-zagorske
županije,

19. Područna služba u Zadru, sa sjedištem u Zadru, za područje Zadarske
županije,

20. Područna služba u Zagrebu, sa sjedištem u Zagrebu, za područje Zagrebačke
županije i Grada Zagreba.

(3) Radi dostupnosti ostvarivanja prava iz mirovinskog osiguranja svim
osiguranim osobama, za obavljanje određenih poslova osnivaju se ispostave
područnih službi Zavoda.

(4) Ispostave područnih službi Zavoda osnivaju se općim aktom o unutarnjem
ustrojstvu Zavoda.

Članak 14.

Općim aktom o unutarnjem ustrojstvu Zavoda utvrdit će se, u skladu s
ovim statutom, djelokrug ustrojstvenih jedinica, nazivi unutarnjih ustrojstvenih
jedinica, odgovornost u vezi s njihovim upravljanjem i radom, radna mjesta,
okvirni broj potrebnih zaposlenika, posebni uvjeti za obavljanje poslova,
kao i druga pitanja značajna za obavljanje poslova u Zavodu.

*Poslovi ustrojstvenih jedinica Zavoda*

Članak 15.

U Središnjoj službi Zavoda obavljaju se sljedeći poslovi:

- koordinacija i nadzor u primjeni Zakona, Statuta i drugih općih akata
Zavoda, te međunarodnih ugovora o socijalnom osiguranju,

- utvrđivanje i provedba politike razvoja i unapređenja mirovinskog
osiguranja predlaganjem nadležnom ministarstvu poduzimanje potrebnih mjera
i iniciranjem donošenja odgovarajućih propisa,

- sudjelovanje u međudržavnim pregovorima i pregovorima s inozemnim
nositeljima socijalnog osiguranja u vezi s provedbom međunarodnih ugovora
o socijalnom osiguranju i zaključenjem novih ugovora iz toga područja,

- pružanje međunarodne pravne pomoći u provedbi međunarodnih ugovora
o socijalnom osiguranju,

- izrada prijedloga općih akata za provedbu mirovinskog osiguranja i
drugih općih akata Zavoda,

- planiranje prikupljanja i raspoređivanja sredstava za ostvarivanje
prava iz mirovinskog osiguranja, utvrđivanje gospodarske politike, te nadzor
nad provedbom utvrđene gospodarsko-financijske politike Zavoda,

- rješavanje u drugom stupnju o pravu na mirovinsko osiguranje i pravima
i obvezama iz mirovinskog osiguranja,

- rješavanje u prvom stupnju o pravima iz mirovinskog osiguranja koja
se ostvaruju primjenom međunarodnih ugovora o socijalnom osiguranju, osim
ako je za takvo rješavanje ravnatelj Zavoda ovlastio područnu službu Zavoda,

- priprema rješenja u drugom stupnju o pravima iz mirovinskog osiguranja
primjenom međunarodnih ugovora o socijalnom osiguranju, za čije je donošenje
nadležno Žalbeno vijeće Zavoda,

- revizija rješenja o svojstvu osiguranika, mirovinskom stažu i dokupu
staža,

- poništenje, oglašavanje ništavim ili ukidanje pravomoćnog rješenja
po pravu nadzora,

- postupak u vezi s upravnim sporovima,

- rješavanje u drugom stupnju o uplati dospjelih doprinosa za mirovinsko
osiguranje,

- poslovi u vezi s naknadom štete, koja je nastala u inozemstvu,

- poslovi osiguranja informatičke podrške poslovnom sustavu,

- priprema sjednica tijela Zavoda i davanje službenih priopćenja sredstvima
javnog priopćavanja,

- drugi poslovi utvrđeni općim aktom iz članka 14. ovoga statuta.

Članak 16.

(1) U područnim službama Zavoda obavljaju se sljedeći poslovi:

- rješavanje o prvom stupnju o pravu na mirovinsko osiguranje i pravima
i obvezama iz mirovinskog osiguranja,

- rješavanje u prvom stupnju o pravima iz mirovinskog osiguranja primjenom
međunarodnih ugovora o socijalnom osiguranju, ako su za to ovlaštene,

- pružanje stručne pomoći pri ostvarivanju prava iz mirovinskog osiguranja,

- kontrola podataka o stažu osiguranja, plaći, izračunu i uplati doprinosa
za mirovinsko osiguranje.

- rješavanje u prvom stupnju o uplati dospjelih doprinosa za mirovinsko
osiguranje,

- poslovi u vezi s naknadom štete koja je nastala na teritoriju Republike
Hrvatske,

- drugi poslovi utvrđeni općim aktom iz članka 14. ovoga statuta i drugim
općim aktom.

(2) Područne službe Zavoda obavljaju sve poslove iz stavka 1. ovoga
članka, ako općim aktom o unutarnjem ustrojstvu Zavoda nije drukčije određeno.

VI. TIJELA ZAVODA

*1. Upravno vijeće*

Članak 17.

(1) Zavodom upravlja Upravno vijeće.

(2) Upravno vijeće ima 13 članova koje imenuje Vlada Republike Hrvatske,
i to:

1) 7 članova na prijedlog ministra nadležnog za mirovinsko osiguranje

2) 2 člana na prijedlog udruga osiguranika

3) 2 člana na prijedlog udruga umirovljenika

4) 2 člana na prijedlog udruga poslodavaca.

(3) Mandat članova Upravnog vijeća traje četiri godine.

(4) Predsjednika i zamjenika predsjednika Upravnog vijeća bira i razrješava
Upravno vijeće između svojih članova na vrijeme od 4 godine.

(5) Upravno vijeće za svoj rad odgovara Vladi Republike Hrvatske.

Članak 18.

(1) Član Upravnog vijeća može biti razriješen dužnosti i prije isteka
vremena na koje je imenovan ako:

- sam zatraži razrješenje

- ne ispunjava dužnosti člana

- sudjeluje u donošenju nezakonitih općih ili pojedinačnih akata ili
akata kojima se nanosi šteta Zavodu

- postoji drugi sličan važan razlog za razrješenje.

(2) Prijedlog za razrješenje člana Upravnog vijeća mogu podnijeti predlagatelji
iz članka 17. stavka 2. toč. 1. do 4. ovoga statuta.

(3) Inicijativu za razrješenje člana Upravnog vijeća mogu dati Upravno
vijeće i ravnatelj Zavoda.

Članak 19.

Upravno vijeće obavlja sljedeće poslove:

1) donosi Statut Zavoda i druge opće akte za provedbu Zakona,

2) donosi opće akte o unutarnjem nadzoru nad obavljanjem poslova iz
djelatnosti Zavoda, o imovinskopravnim tražbinama Zavoda, te o postupku
s predstavkama i pritužbama,

3) donosi godišnji financijski plan i program rada Zavoda,

4) donosi polugodišnje i godišnje financijsko izvješće o višku ili manjku
ostvarenih prihoda,

5) donosi izvješće o godišnjem radu i poslovanju Zavoda i podnosi ga
ministarstvu nadležnom za mirovinsko osiguranje,

6) odlučuje o davanju prethodne suglasnosti ravnatelju Zavoda za stjecanje,
opterećenje ili otuđenje imovine u slučajevima utvrđenim ovim statutom,

7) odlučuje o osnivanju druge pravne osobe,

8) odlučuje o korištenju novčanih sredstava (dobiti) ostvarenih poslovanjem
pravnih osoba koje je osnovao Zavod, za namjene utvrđene Zakonom,

9) odlučuje o davanju prethodne suglasnosti za stjecanje, opterećenje
ili otuđenje nekretnine ili druge imovine pravne osobe čiji je osnivač,
u skladu s aktom o osnivanju te pravne osobe,

10) utvrđuje Tablice aktuarske matematike,

11) predlaže Hrvatskom državnom saboru visinu stopa doprinosa za mirovinsko
osiguranje,

12) osniva svoja radna tijela,

13) imenuje predsjednika i članove Žalbenog vijeća i Odbora za predstavke
i pritužbe i njihove zamjenike,

14) odlučuje o naknadi za rad i naknadi materijalnih troškova članova
Upravnog vijeća i njegovih radnih tijela,

15) nadzire izvršenje programa rada i financijskog plana Zavoda,

16) daje upute, preporuke, smjernice za rad i mišljenja o pojedinim
pitanjima ravnatelju Zavoda i Stručnom vijeću,

17) donosi poslovnik o svome radu,

18) odlučuje o drugim pitanjima utvrđenim zakonom, ovim statutom i drugim
općim aktom Zavoda.

Članak 20.

Opći akti za provedbu obveznoga mirovinskog osiguranja donose se:

1) o uvjetima pod kojima se smatra da je osiguranik uzdržavao člana
obitelji i uvjetima prestanka prava na obiteljsku mirovinu zbog nastale
promjene u imovnom stanju, odnosno prihodima (čl. 21. st. 2. Zakona),

2) o visini, načinu i roku plaćanja doprinosa za dokup staža osiguranja
(čl. 28. st. 3. Zakona),

3) o osnovici za utvrđivanje naknade za tjelesno oštećenje (čl. 58.
st. 2. Zakona),

4) o uvjetima i načinu ostvarivanja prava na naknadu putnih troškova,
troškova prehrane i smještaja u drugom mjestu u vezi s ostvarivanjem, odnosno
korištenjem prava iz mirovinskog osiguranja (čl. 73. Zakona),

5) o utvrđivanju aktualne vrijednosti mirovine (čl. 81. st. 3. Zakona),

6) o načinu usklađivanja mirovina (čl. 86. st. 2. Zakona),

7) o načinu i postupku evidentiranja podataka o poslovima i osiguranicima
iz članka 33. Zakona (čl. 94. st. 2. Zakona),

8) o metodološkim načelima i kodeksu šifara za vođenje matične evidencije,
nakon pribavljenog mišljenja Državnog zavoda za statistiku (čl. 95. st.
2. Zakona),

9) o prijavama podataka obveznika plaćanja doprinosa (čl. 98. st. 1.
Zakona),

10) o najmanjoj svoti naknade umjesto plaće koja je osnovica za obračunavanje
i plaćanje doprinosa za osiguranike koji su na bolovanju, porodiljnom dopustu
i dopustu radi njege djeteta s težim smetnjama u razvoju (čl. 141. toč.
2. Zakona),

11) o osnovicama za plaćanje doprinosa za osiguranike iz članka 10.
stavka 1. toč. 3. i 4. i članka 11. do 17. Zakona (čl. 141. toč. 3. Zakona),

12) o osnovicama ili stalnim svotama doprinosa za osobe osigurane u
određenim okolnostima za slučaj ozljede na radu ili profesionalne bolesti
iz članka 18. do 20. Zakona (čl. 142. Zakona),

13) o najnižoj osnovici za obračunavanje i plaćanje doprinosa, uz suglasnost
Vlade Republike Hrvatske (čl. 143. st. 2. Zakona),

14) o višim osnovicama osiguranja, postupku, rokovima i načinu razvrstavanja
osiguranika koji su sami obveznici plaćanja doprinosa (čl. 144. Zakona),

15) o načinu plaćanja, obračunavanju i kontroli plaćanja doprinosa (čl.
146. st. 4. Zakona),

16) o drugim pitanjima utvrđenim Zakonom, drugim propisom i općim aktom.

Članak 21.

(1) Upravno vijeće obavlja poslove iz svoga djelokruga na sjednicama.

(2) Upravno vijeće pravovaljano odlučuje kada je sjednici nazočno više
od polovine ukupnog broja članova.

(3) Upravno vijeće donosi odluke natpolovičnom većinom ukupnog broja
članova.

(4) U radu Upravnog vijeća sudjeluju, bez prava odlučivanja, ravnatelj
i pomoćnici ravnatelja Zavoda.

(5) Predsjednik Upravnog vijeća dužan je sazvati sjednicu Upravnog vijeća
ako to zatraže:

- najmanje pet članova Upravnog vijeća

- ravnatelj Zavoda

- ministar nadležan za mirovinsko osiguranje

- Vlada Republike Hrvatske.

(6) Način rada, odlučivanja i obavješćivanja javnosti o radu Upravnog
vijeća pobliže se uređuje njegovim poslovnikom.

Članak 22.

(1) Članovi Upravnog vijeća imaju pravo na naknadu za rad i pravo na
naknadu materijalnih troškova, ako zakonom ili drugim propisom nije drukčije
određeno.

(2) Uvjete za stjecanje prava i visinu naknade članova Upravnog vijeća
i njegovih radnih tijela utvrđuje Upravno vijeće Zavoda.

(3) Visina naknade za rad iz stavka 1. ovoga članka ne smije biti veća
od tri prosječne mirovine iz prethodnog polugodišta.

*Radna tijela Upravnog vijeća*

Članak 23.

(1) Radna tijela Upravnog vijeća su Žalbeno vijeće i Odbor za predstavke
i pritužbe.

(2) Radi razmatranja i predlaganja rješenja određenih pitanja iz svoga
djelokruga ili za obavljanje određenih zadataka Upravno vijeće može, uz
radna tijela osnovana ovim statutom, osnovati odbore, vijeća, povjerenstva
i druga stalna ili povremena radna tijela.

(3) Odlukom o osnivanju radnih tijela iz stavka 2. ovoga članka utvrđuje
se njihov naziv, sastav, djelokrug i mandat.

(4) Radna tijela Upravnog vijeća imaju predsjednika, odnosno voditelja,
određeni broj članova i njihove zamjenike.

(5) Radno tijelo Upravnog vijeća može, u skladu s Poslovnikom Upravnog
vijeća, donijeti poslovnik o svom radu.

**a) Žalbeno vijeće**

Članak 24.

(1) Žalbeno vijeće donosi drugostupanjska rješenja o pravima iz mirovinskog
osiguranja primjenom međunarodnih ugovora o socijalnom osiguranju i rješenja
o poništenju, oglašavanju ništavim ili ukidanju pravomoćnih rješenja po
pravu nadzora.

(2) Žalbeno vijeće sastoji se od predsjednika i dva člana i njihovih
zamjenika.

(3) Predsjednik i članovi Žalbenog vijeća i njihovi zamjenici imenuju
se na prijedlog ravnatelja Zavoda.

**b) Odbor za predstavke i pritužbe**

Članak 25.

(1) Odbor za predstavke i pritužbe sastoji se od predsjednika i dva
člana i njihovih zamjenika, koji se imenuju iz redova osiguranika Zavoda
i korisnika mirovine na vrijeme od dvije godine.

(2) Odbor za predstavke i pritužbe razmatra predstavke, pritužbe i prijedloge
upućene Zavodu, putem nadležnih tijela ispituje njihovu osnovanost, te
predlaže Upravnom vijeću i drugim tijelima Zavoda poduzimanje mjera za
poboljšanje rada, uklanjanje neodstataka u rješavanju upravnih stvari na
temelju javnih ovlasti, te mjere za korektno ponašanje zaposlenika i tijela
Zavoda prema osiguranim osobama i drugim korisnicima prava iz mirovinskog
osiguranja.

(3) O osnovanosti predstavki, pritužbi i prijedloga i o poduzetim mjerama
obavještavaju se podnositelji predstavki, pritužaba i prijedloga.

**2. Ravnatelj**

Članak 26.

Voditelj Zavoda je ravnatelj, koji je odgovoran za zakonitost rada Zavoda.

Članak 27.

Za ravnatelja Zavoda može se imenovati osoba koja ispunjava sljedeće
uvjete:

- visoku stručnu spremu pravnog, ekonomskog ili drugog društvenog smjera

- pet godina radnog iskustva u struci.

Članak 28.

(1) Ravnatelja Zavoda imenuje i razrješuje Vlada Republike Hrvatske,
na prijedlog ministra nadležnog za mirovinsko osiguranje.

(2) Ravnatelj odgovara za svoj rad Vladi Republike Hrvatske i Upravnom
vijeću Zavoda.

Članak 29.

Na trajanje mandata ravnatelja, njegovo imenovanje i razrješenje primjenjuju
se odredbe Zakona o ustanovama.

Članak 30.

(1) Ravnatelj Zavoda je u radnom odnosu u Zavodu, u kojem ostvaruje
sva prava i obveze iz radnog odnosa, ako zakonom nije drukčije propisano.

(2) Međusobna prava i obveze ravnatelja i Zavoda uređuju se ugovorom
o radu, kojega u ime Zavoda sklapa predsjednik Upravnog vijeća, sukladno
odluci Upravnog vijeća o bitnim sastojcima ugovora.

Članak 31.

Ravnatelja u slučaju njegove nenazočnosti ili spriječenosti, sa svim
ovlastima i odgovornostima u obavljanju njegovih poslova, zamjenjuje osoba
koju on ovlasti.

Članak 32.

Ravnatelj organizira i vodi rad i poslovanje Zavoda, predstavlja i zastupa
Zavod, poduzima sve pravne radnje u ime i za račun Zavoda i zastupa Zavod
u svim postupcima pred sudovima, upravnim i drugim državnim tijelima, te
pravnim osobama s javnim ovlastima.

Članak 33.

U vođenju Zavoda ravnatelj:

1) predlaže osnove poslovne politike, financijski plan i program rada,

2) donosi odluke u vezi s poslovanjem Zavoda, osim onih o kojima odlučuje
Upravno vijeće,

3) donosi sve opće akte osim onih za koje je prema ovome statutu nadležno
Upravno vijeće Zavoda,

4) određuje osobe ovlaštene za potpisivanje Zavoda,

5) imenuje i razrješava predstojnike područnih službi Zavoda,

6) donosi drugostupanjska rješenja o pravu na mirovinsko osiguranje
i pravima i obvezama iz mirovinskog osiguranja,

7) donosi rješenja o poništenju, oglašavanju ništavim ili ukidanju pravomoćnih
rješenja po pravu nadzora,

8) donosi prvostupanjska rješenja o pravima iz mirovinskog osiguranja
primjenom međunarodnih ugovora, osim ako je za to ovlastio područnu službu
Zavoda,

9) donosi drugostupanjska rješenja o plaćanju dospjelih doprinosa za
mirovinsko osiguranje,

10) sklapa ugovore o radu sa zaposlenicima Zavoda i odlučuje o svim
pravima i obvezama iz radnog odnosa i u vezi s radnim odnosom,

11) brine se o namjenskom trošenju sredstava Zavoda, djelotvornosti
i zakonitosti u radu i poslovanju Zavoda, te osigurava provedbu zakona,
ovoga statuta i drugih općih akata Zavoda,

12) podnosi Upravnom vijeću izvješća o radu Zavoda i njegovih ustrojstvenih
jedinica jednom godišnje,

13) osigurava rad Upravnog vijeća i njegovih tijela i provedbu njihovih
odluka,

14) brine se o javnosti rada Zavoda, informiranju javnosti o obavljanju
djelatnosti Zavoda, te objavljivanju općih akata Zavoda,

15) utvrđuje pročišćene tekstove općih akata Zavoda,

16) na osnovi izvornika općeg akta Zavoda utvrđuje i objavljuje ispravke
pogrešaka u objavljenom tekstu toga akta,

17) obavlja druge poslove na temelju zakona, ovoga statuta i drugog
općeg akta Zavoda,

18) odlučuje o svim pitanjima koja nisu u nadležnosti Upravnog vijeća
ili drugog tijela Zavoda.

Članak 34.

(1) Ravnatelj ne može bez prethodne suglasnosti Upravnog vijeća poduzimati
pravne poslove o stjecanju, opterećenju ili otuđenju nekretnine čija je
vrijednost veća od 200.000,00 kuna, kao ni pravne poslove o stjecanju,
opterećenju ili otuđenju druge imovine čija je vrijednost veća od 1.000.000,00
kuna.

(2) Pravne poslove o stjecanju, opterećenju ili otuđenju imovine čija
je vrijednost veća od 5.000.000,00 kuna ravnatelj može poduzimati samo
uz prethodnu suglasnost Upravnog vijeća i Vlade Republike Hrvatske.

(3) Iznimno od odredbi stavka 1. i 2. ovoga članka, ravnatelj može poduzimati
pravne poslove radi održavanja tekuće likvidnosti Zavoda do iznosa koji
odobri ministar financija.

Članak 35.

(1) Ako ravnatelj smatra da je Upravno vijeće Zavoda donijelo ili namjerava
donijeti opći ili pojedinačni akt koji je suprotan zakonu, drugom propisu
ili ovom statutu, upozorit će na to Upravno vijeće.

(2) Ako Upravno vijeće ostane pri svojem aktu, ravnatelj će o tome izvijestiti
ministarstvo nadležno za mirovinsko osiguranje.

Članak 36.

Ravnatelj može dati, u granicama svojih ovlasti utvrđenih zakonom i
ovim statutom, punomoć drugoj osobi da zastupa Zavod u postupcima pred
sudovima, upravnim i drugim državnim tijelima i pravnim osobama s javnim
ovlastima, te u pravnom prometu, kao i za obavljanje pojedinih poslova
iz svoga djelokruga, sukladno zakonu i općem aktu.

Članak 37.

(1) Ravnatelj organizira i rukovodi obavljanjem poslova iz nadležnosti
Središnje službe Zavoda te usmjerava i koordinira rad svih ustrojstvenih
jedinica Zavoda, osiguravajući jedinstvo njegove stručne službe.

(2) U organiziranju i vođenju rada Zavoda ravnatelj je ovlašten davati
naloge, upute i smjernice za rad svojim pomoćnicima i predstojnicima područnih
službi.

(3) Radi obavljanja određenih poslova, ravnatelj može osnovati povjerenstva
ili druga radna tijela za obavljanje određenog zadatka ili za utvrđivanje
prijedloga rješenja određenog pitanja.

**3. Pomoćnici ravnatelja**

Članak 38.

(1) Ravnatelj Zavoda ima šest pomoćnika:

- za provedbu mirovinskog osiguranja

- za provedbu međunarodnih ugovora o socijalnom osiguranju

- za pravne, kadrovske i opće poslove

- za ekonomske poslove

- za upravljanje i gospodarenje imovinom Zavoda

- za informatiku

(2) Pomoćnike ravnatelja imenuje i razrješuje Vlada Republike Hrvatske,
na prijedlog ministra nadležnog za mirovinsko osiguranje.

(3) Pomoćnici ravnatelja odgovaraju za svoj rad Vladi Republike Hrvatske
i ravnatelju Zavoda.

Članak 39.

(1) Pomoćnikom ravnatelja za provedbu mirovinskog osiguranja može biti
imenovana osoba koja ima visoku stručnu spremu pravnog smjera i pet godina
radnog iskustva u struci.

(2) Pomoćnikom ravnatelja za provedbu međunarodnih ugovora o socijalnom
osiguranju može biti imenovana osoba koja ima visoku stručnu spremu pravnog
smjera, aktivno znanje engleskog, njemačkog ili francuskog jezika i pet
godina radnog iskustva u struci.

(3) Pomoćnikom ravnatelja za pravne, kadrovske i opće poslove može biti
imenovana osoba koja ima visoku stručnu spremu pravnog smjera i pet godina
radnog iskustva u struci.

(4) Pomoćnikom ravnatelja za ekonomske poslove može biti imenovana osoba
koja ima visoku stručnu spremu ekonomskog smjera i pet godina radnog iskustva
u struci.

(5) Pomoćnikom ravnatelja za upravljanje i gospodarenje imovinom Zavoda
može biti imenovana osoba koja ima visoku stručnu spremu ekonomskog ili
pravnog smjera i pet godina radnog iskustva u struci.

(6) Pomoćnikom ravnatelja za informatiku može biti imenovana osoba koja
ima visoku stručnu spremu pravnog, ekonomskog, elektrotehničkog, matematičkog
ili informatičkog smjera i pet godina radnog iskustva u struci.

Članak 40.

(1) Pomoćnik ravnatelja je u radnom odnosu u Zavodu, u kojem ostvaruje
sva prava i obveze iz radnog odnosa, ako zakonom nije drukčije određeno.

(2) Međusobna prava i obveze pomoćnika ravnatelja i Zavoda uređuju se
ugovorom o radu, kojega u ime Zavoda sklapa ravnatelj Zavoda.

Članak 41.

(1) Pomoćnik ravnatelja organizira, kontrolira i vodi poslove sektora
kojim rukovodi i pruža stručnu pomoć ravnatelju u obavljanju poslova iz
njegova djelokruga.

(2) U vođenju poslova iz stavka 1. ovoga članka pomoćnik ravnatelja
ovlašten je davati naloge i upute za rad iz svoga djelokruga predstojnicima
područnih službi Zavoda, načelnicima i drugim zaposlenicima Zavoda, te
nadležnim tijelima Zavoda predlagati organizaciju rada i uvjete za razvoj
djelatnosti Zavoda.

**4. Stručno vijeće**

Članak 42.

(1) Stručno vijeće Zavoda sastoji se od ravnatelja i pomoćnika ravnatelja.

(2) Stručno vijeće može, na prijedlog ravnatelja, raditi i u proširenom
sastavu, kada su sjednici nazočni predstojnici područnih službi Zavoda.

(3) Stručno vijeće raspravlja o stručnim pitanjima rada Zavoda, daje
Upravnom vijeću i ravnatelju mišljenja i prijedloge stručnih rješenja iz
područja organizacije rada i obavljanja djelatnosti Zavoda te utvrđuje
prijedloge općih akata Zavoda.

Članak 43.

(1) Stručnom vijeću predsjedava ravnatelj.

(2) Ravnatelj je dužan sazvati sjednicu Stručnog vijeća u roku od osam
dana, na zahtjev pomoćnika ravnatelja Zavoda.

(3) Na sjednicu Stručnog vijeća mogu se pozvati određeni stručnjaci
i druge osobe koje odredi ravnatelj.

**5. Tijela područne službe Zavoda**

*Predstojnik područne službe*

Članak 44.

(1) U područnoj službi Zavoda obavljanje poslova organizira i vodi predstojnik
područne službe u sklopu prava i dužnosti područne službe utvrđenih ovim
statutom.

(2) Predstojnika područne službe u slučaju njegove nenazočnosti ili
spriječenosti, sa svim ovlastima i odgovornostima u obavljanju njegovih
poslova, zamjenjuje osoba koju ovlasti ravnatelj Zavoda.

Članak 45.

(1) Predstojnika područne službe imenuje i razrješuje ravnatelj Zavoda
na vrijeme od četiri godine.

(2) Ista osoba može se ponovo imenovati za predstojnika područne službe.

(3) Međusobna prava i obveze predstojnika područne službe i Zavoda uređuju
se ugovorom o radu, kojega u ime Zavoda sklapa ravnatelj Zavoda.

Članak 46.

Za predstojnika područne službe može se imenovati osoba koja ispunjava
sljedeće uvjete:

- visoku stručnu spremu pravnog ili drugog društvenog smjera

- pet godina radnog iskustva u struci.

Članak 47.

(1) Predstojnik područne službe imenuje se na temelju javnog natječaja
koji se objavljuje u najmanje jednom javnom glasilu.

(2) U natječaju se objavljuju uvjeti koje mora ispunjavati kandidat,
vrijeme za koje se imenuje, rok u kojemu se primaju prijave kandidata i
rok u kojemu će prijavljeni kandidati biti obaviješteni o izboru.

(3) Rok u kojemu se primaju prijave kandidata ne smije biti kraći od
8 dana od dana objave natječaja, a rok u kojemu se kandidati obavještavaju
o izboru ne smije biti dulji od 45 dana od isteka roka za podnošenje prijava.

Članak 48.

(1) Ravnatelj Zavoda dužan je izvijestiti svakog prijavljenog kandidata
o izboru i poučiti ga o njegovu pravu da pregleda natječajni materijal
i da u roku od 15 dana od dana prijama obavijesti može podnijeti zahtjev
za zaštitu prava Upravnom vijeću Zavoda.

(2) Odluka o imenovanju predstojnika područne službe može se pobijati
zbog bitne povrede odredaba postupka ili zbog toga što izabrani kandidat
ne ispunjava uvjete koji su objavljeni u natječaju.

Članak 49.

(1) Ako se na raspisani natječaj nitko ne prijavi ili nitko od prijavljenih
kandidata ne bude izabran, natječaj će se ponoviti.

(2) Do imenovanja predstojnika područne službe na temelju ponovljenog
natječaja imenovat će se vršitelj dužnosti predstojnika područne službe,
ali najdulje do jedne godine.

Članak 50.

(1) Ravnatelj Zavoda razriješit će predstojnika područne službe:

1) ako predstojnik područne službe sam zahtijeva razrješenje,

2) ako nastanu takvi razlozi koji, sukladno propisima, dovode do prestanka
ugovora o radu,

3) ako predstojnik područne službe ne postupa prema propisima ili općim
aktima Zavoda, ili neosnovano ne izvršava odluke ili naloge tijela Zavoda
ili postupa protivno njima,

4) ako predstojnik područne službe svojim nesavjesnim ili nepravilnim
radom prouzroči Zavodu veću štetu ili ako zanemaruje ili nesavjesno obavlja
svoje dužnosti, zbog čega su nastale ili mogu nastati veće smetnje u obavljanju
poslova područne službe.

(2) Prije donošenja odluke o razrješenju, predstojniku područne službe
se mora omogućiti da se izjasni o razlozima za razrješenje.

(3) U slučaju razrješenja predstojnika područne službe imenovat će se
vršitelj dužnosti predstojnika područne službe i raspisat će se natječaj
za predstojnika područne službe u roku od 30 dana od dana imenovanja vršitelja
dužnosti.

Članak 51.

(1) Protiv odluke o razrješenju razriješeni predstojnik područne službe
ima pravo podnijeti zahtjev za zaštitu prava ravnatelju Zavoda.

(2) Protiv konačne odluke ravnatelja razriješeni predstojnik područne
službe može tužbom zahtijevati sudsku zaštitu prava, sukladno propisima
o radnim odnosima.

Članak 52.

U organiziranju i vođenju poslova područne službe, predstojnik obavlja
osobito sljedeće poslove:

1) donosi prvostupanjska rješenja o pravu na mirovinsko osiguranje i
o pravima i obvezama iz mirovinskog osiguranja,

2) donosi prvostupanjska rješenja o pravima iz mirovinskog osiguranja
primjenom međunarodnih ugovora, ako je područna služba ovlaštena za takvo
rješavanje,

3) donosi prvostupanjska rješenja o plaćanju dospjelih doprinosa za
mirovinsko osiguranje,

4) obavlja druge poslove utvrđene općim aktom Zavoda i na temelju punomoći
ravnatelja Zavoda.

*Druga tijela područne službe*

Članak 53.

(1) U područnoj službi Zavoda predstojnik područne službe može osnovati
stručno vijeće sastavljeno od načelnika odjela područne službe, koje mu
kao savjetodavno tijelo pomaže u vođenju poslova područne službe.

(2) Zadaci stručnog vijeća iz stavka 1. ovoga članka utvrđuju se odlukom
o njegovu osnivanju.

VII. IMOVINA ZAVODA

Članak 54.

Zavod je nositelj prava vlasništva na imovini koju čine:

a) nekretnine (zemljišta, stanovi, poslovne zgrade i prostorije, odmarališta,
apartmani i dr.)

b) pokretnine (sredstva rada, inventar i dr.)

c) dionice, udjeli i vrijednosni papiri

d) potraživanja i novac

e) ostala imovina.

Članak 55.

(1) Pri osnivanju ustanova Zavod je dužan u aktu o osnivanju utvrditi
ograničenje te ustanove u stjecanju, opterećenju ili otuđenju imovine preko
određene vrijednosti, isključivo na temelju prethodne suglasnosti Upravnog
vijeća Zavoda.

(2) Poslove za osnovanu ustanovu ili drugu pravnu osobu iz članka 159.
stavka 1. Zakona Zavod obavlja na temelju posebnog ugovora, kojim se utvrđuje
i naknada za obavljanje poslova.

VIII. FINANCIRANJE I FINANCIJSKO POSLOVANJE ZAVODA

Članak 56.

Sredstva za financiranje poslovanja Zavoda i njegovih tijela, te rada
stručne službe Zavoda osiguravaju se u skladu s odredbama Zakona, ovoga
statuta i općih akata Zavoda.

Članak 57.

Sredstva iz prethodnoga članka osiguravaju se iz:

- doprinosa

- prihoda iz državnog proračuna

- prihoda od kamata i naknada šteta

- prihoda od dionica, udjela te dobiti "Hrvatskog mirovinskog osiguranja",
društva s ograničenom odgovornošću za financiranje i investiranje, Hrvatskog
mirovinskog investicijskog društva, društva s ograničenom odgovornošću
za upravljanje investicijskim fondovima i drugih pravnih osoba u vlasništvu
Zavoda
- drugih prihoda.

Članak 58.

(1) Sredstva potrebna za pojedinu godinu i njihov raspored utvrđuju
se financijskim planom Zavoda.

(2) Financijski plan sadrži plan prihoda i plan izdataka za obavljanje
djelatnosti Zavoda i njegovih tijela, za rad stručne službe Zavoda i druge
izdatke.

(3) Financijski plan dostavlja se ministarstvu nadležnom za mirovinsko
osiguranje i ministarstvu nadležnom za financije.

Članak 59.

Financijski plan može se tijekom godine mijenjati:

- ako se prihodi ne ostvaruju prema planu

- ako se ukaže potreba za izmjenu plana prihoda i izdataka

- ako se sredstva u okviru predviđenih iznosa prihoda i izdataka mijenjaju.

Članak 60.

(1) Zavod donosi polugodišnje i godišnje financijsko izvješće o višku
ili manjku ostvarenih prihoda.

(2) Godišnje financijsko izvješće dostavlja se Hrvatskom državnom saboru
i ministarstvu nadležnom za mirovinsko osiguranje najkasnije do kraja veljače
tekuće godine za prethodnu godinu.

Članak 61.

(1) Zavod ima poslovni i pričuvni fond.

(2) Raspoloživi dio sredstava fondova iz stavka 1. ovoga članka Zavod
može kratkoročno ulagati u poslovne banke ili odobravati kratkoročne zajmove
drugim pravnim osobama, u skladu sa zakonom i drugim propisom.

(3) Raspolaganje sredstvima fondova iz stavka 1. ovoga članka uređuje
se posebnim općim aktom, koji donosi Upravno vijeće, uz suglasnost ministra
nadležnog za financije.

Članak 62.

Radi otklanjanja nelikvidnosti Zavod se može zaduživati u skladu sa
zakonom.

IX. OPĆI AKTI

Članak 63.

Opći akti Zavoda jesu: Statut, pravilnici, poslovnici i odluke, kojima
se na opći način uređuju pojedina pitanja u vezi s djelatnošću Zavoda.

Članak 64.

(1) Osnovni opći akt Zavoda je Statut.

(2) Statut donosi Upravno vijeće.

(3) Suglasnost na doneseni Statut daje Hrvatski državni sabor potvrđivanjem
Statuta.

(4) Nakon potvrđivanja Hrvatskog državnog sabora, Statut se objavljuje
u "Narodnim novinama".

(5) Na izvornike Statuta i općih akata za provedbu Zakona stavlja se
pečat Zavoda s grbom Republike Hrvatske.

Članak 65.

Osim općih akata propisanih člankom 19. i 20. ovoga statuta, u Zavodu
se donose i opći akti o pitanjima utvrđenim zakonom i drugim propisom.

Članak 66.

(1) Postupak donošenja općeg akta Zavoda pokreće se prijedlogom općeg
akta.

(2) Pravo predlaganja općih akata iz nadležnosti Upravnog vijeća ima
svaki član Upravnog vijeća, ravnatelj i Stručno vijeće Zavoda.

(3) Pravo predlaganja općih akata iz nadležnosti ravnatelja Zavoda ima
Stručno vijeće i pomoćnici ravnatelja.

Članak 67.

Statut i drugi opći akti Zavoda mogu stupiti na snagu najranije na dan
objave.

Članak 68.

(1) Statut i drugi opći akti Zavoda kojima se uređuju prava i obveze
osiguranika i korisnika prava iz mirovinskog osiguranja objavljuju se u
"Narodnim novinama".

(2) Drugi opći akti Zavoda objavljuju se na oglasnim pločama u sjedištima
svih ustrojstvenih jedinica zavoda i stupaju na snagu najranije na dan
objave na oglasnoj ploči u sjedištu Zavoda.

(3) Statut i drugi opći akti Zavoda iz stavka 1. ovoga članka moraju
se objaviti i na oglasnim pločama Središnje službe i područnih službi Zavoda.

X. JAVNOST RADA ZAVODA

Članak 69.

(1) Rad Zavoda je javan.

(2) Javnost rada Zavoda osigurava se dostupnošću podataka o radu Zavoda
sredstvima javnog priopćavanja, te objavljivanjem Statuta i općih akata
Zavoda kojima se uređuju prava i obveze osiguranika i korisnika prava iz
mirovinskog osiguranja u "Narodnim novinama".

(3) Zavod će uskratiti davanje obavijesti, odnosno uvid u dokumentaciju
sredstvima javnog priopćavanja ako su u njoj sadržani tajni podaci, utvrđeni
u skladu sa zakonom, ovim statutom i drugim općim aktom.

Članak 70.

Obavijesti o radu i poslovanju Zavoda sredstvima javnog priopćavanja
mogu davati samo ravnatelj Zavoda i osobe koje on pisanom punomoći za to
ovlasti.

Članak 71.

(1) O svome radu Zavod obvezno najmanje jedanput godišnje izvješćuje
Hrvatski državni sabor, osiguranike i korisnike prava iz mirovinskog osiguranja.

(2) Osiguranici i korisnici prava iz mirovinskog osiguranja izvješćuju
se o radu Zavoda dostavljanjem godišnjih izvješća njihovim udrugama, objavom
podataka i informacija u javnim glasilima ili na drugi pogodan način.

Članak 72.

Radi osiguravanja javnosti rada Zavoda potrebna financijska sredstva
osiguravaju se financijskim planom.

XI. TAJNOST PODATAKA

*1. Poslovna tajna*

Članak 73.

Poslovnom tajnom smatraju se:

- podaci koji su zakonom, drugim propisom ili općim aktom utvrđeni kao
poslovna tajna,

- planovi i mjere fizičko-tehničke zaštite objekata i imovine,

- podaci o poslovanju Zavoda, čije bi priopćavanje neovlaštenoj osobi,
zbog njihove prirode i značaja, moglo uzrokovati štetu Zavodu, a koje proglasi
poslovnom tajnom ravnatelj Zavoda.

Članak 74.

Kao tajna čuvaju se i podaci:

- koji se kao poslovna tajna saznaju od državnih tijela i drugih fizičkih
i pravnih osoba,

- koje se odnose na poslove koji se obavljaju u skladu s dogovorom s
Hrvatskom vojskom, Ministarstvom obrane, Ministarstvom unutarnjih poslova
ili s Vladom Republike Hrvatske, ako su označeni kao tajni podaci,

- koji sadrže ponude na natječaj, javno nadmetanje ili dražbu - do objave
rezultata natječaja, javnog nadmetanja, odnosno dražbe,

- koji su zakonom, drugim propisom ili općim aktom donesenim na temelju
zakona utvrđeni kao tajni podaci od posebnog gospodarskog značenja.

*2. Profesionalna tajna*

Članak 75.

(1) Profesionalnom tajnom smatraju se podaci o osobnom ili obiteljskom
životu zaposlenika, osiguranika i korisnika prava iz mirovinskog osiguranja
i drugih osoba koje saznaju zaposlenici Zavoda u obavljanju svoga zanimanja
i svojih poslova, ili koje saznaju članovi Upravnog vijeća i drugih tijela
Zavoda, a čije bi neovlašteno priopćavanje moglo štetiti interesu osobe
na koju se podatak odnosi ili članovima njene obitelji.

(2) Profesionalnom tajnom smatraju se i podaci o fizičkim osobama pohranjeni
u informatičkom sustavu Zavoda i drugi podaci utvrđeni općim aktom Zavoda.

*3. Ovlast za priopćavanje tajne i povreda obveze čuvanja
tajne*

Članak 76.

(1) Podatke koji se smatraju tajnom trećim osobama smije dati na uvid
ravnatelj Zavoda i osoba koju ravnatelj za to ovlasti pisanom punomoći,
pod uvjetima utvrđenim zakonom.

(2) Povreda dužnosti čuvanja tajne osobito je teška povreda radne obveze
i osnova za naknadu eventualno pretrpljene štete.

(3) O čuvanju tajne brine se ravnatelj Zavoda.

XII. PRIJELAZNE I ZAVRŠNE ODREDBE

Članak 77.

(1) Do donošenja općeg akta o unutarnjem ustrojstvu Zavoda ustrojstvene
jedinice stručne službe Republičkog fonda mirovinskog i invalidskog osiguranja
radnika Hrvatske nastavit će s obavljanjem poslova iz djelatnosti Zavoda
u dosadašnjoj organizaciji kao ustrojstvene jedinice Zavoda.

(2) Područne službe u Virovitici i Zaboku počet će s radom kada se osiguraju
financijska sredstva za njihov rad, a najkasnije u roku od dvije godine
od dana stupanja na snagu ovoga statuta.

(3) Do početka obavljanja svih poslova iz nadležnosti područnih službi
u Čakovcu, Virovitici, Vukovaru i Zaboku, poslove iz njihove nadležnosti
obavljat će:

- Područna služba u Varaždinu za Područnu službu u Čakovcu,

- Područna služba u Bjelovaru za Područnu službu u Virovitici,

- Područna služba u Osijeku za Područnu službu u Vukovaru,

- Područna služba u Zagrebu za Područnu službu u Zaboku.

(4) Područne službe u Dubrovniku, Gospiću, Karlovcu, Požegi, Sisku i
Zadru dužne su početi obavljati sve poslove iz svoje nadležnosti za područje
županija za koje su osnovane najkasnije 1. srpnja 1999.

(5) Postupak za ostvarivanje prava iz mirovinskog osiguranja, pokrenut
do isteka roka iz stavka 4. ovoga članka dovršit će područna služba u kojoj
je postupak pokrenut.

Članak 78.

(1) Dosadašnji pomoćnici direktora Republičkog fonda mirovinskog i invalidskog
osiguranja radnika Hrvatske nastavit će obavljati poslove pomoćnika ravnatelja
Zavoda do imenovanja pomoćnika ravnatelja zavoda.

(2) Dosadašnji rukovoditelji područnih službi stručne službe Republičkog
fonda mirovinskog i invalidskog osiguranja radnika Hrvatske nastavit će
obavljati poslove predstojnika područnih službi Zavoda do isteka njihova
mandata.

Članak 79.

Do donošenja općih akata Zavoda koji se ne odnose na provedbu Zakona,
primjenjivat će se odredbe općih akata Republičkog fonda mirovinskog i
invalidskog osiguranja radnika Hrvatske ako nisu u suprotnosti sa Zakonom
i ovim statutom.

Članak 80.

Do dana početka primjene Zakona sredstva za rad Upravnog vijeća i ravnatelja
Zavoda i druge troškove u vezi s početkom rada Zavoda osigurat će Republički
fond mirovinskog i invalidskog osiguranja radnika Hrvatske.

Članak 81.

Iznimno od odredbe članka 22. stavka 3. ovoga statuta, naknada članova
Upravnog vijeća i njegovih tijela u godini 1999. ne može biti veća od dvije
prosječne mirovine u 1998. godini u Republičkom fondu mirovinskog i invalidskog
osiguranja radnika Hrvatske.

Članak 82.

(1) Pravne, administrativne i druge stručne poslove u vezi s ostvarivanjem
prava na doplatak za djecu obavljat će ustrojstvene jedinice Zavoda do
donošenja novih propisa o doplatku za djecu.

(2) Sredstva za obavljanje poslova iz stavka 1. ovoga članka osiguravaju
se u državnom proračunu.

Članak 83.

Na dan početka primjene Zakona prestaju vrijediti:

- Statut Republičkog fonda mirovinskog i invalidskog osiguranja radnika
Hrvatske ("Narodne novine", br. 58/90, 21/92, 116/93 i 23/95).

- Statut Republičkog fonda mirovinskog i invalidskog osiguranja individualnih
poljoprivrednika Hrvatske ("Narodne novine", br. 58/90, 21/92 i 74/97)
i

- Statut Republičkog fonda mirovinskog i invalidskog osiguranja samostalnih
privrednika Hrvatske ("Narodne novine", br. 58/90, 21/92, 116/93, 23/95
i 24/97).

Članak 84.

(1) Ovaj se statut objavljuje u "Narodnim novinama" nakon donošenja
odluke Hrvatskog državnog sabora o njegovu potvrđivanju, te stupa na snagu
sljedećega dana nakon objave.

(2) Sve odredbe ovoga statuta koje se ne odnose na poslove u vezi s
početkom rada Zavoda primjenjivat će se od 1. siječnja 1999.

Klasa: 140-13/98-02/5463
Urbroj: 341-99-01/1-98
Zagreb, 17. prosinca 1998.

Predsjednik
Upravnog vijeća
**prof. dr. sc. Željko Potočnjak,** v. r.

\* \* \*

Na temelju članka 80. Ustava Republike Hrvatske i članka 143. Poslovnika
Zastupničkog doma, Zastupnički dom Hrvatskoga državnog sabora, na 37. izvanrednoj
sjednici, 18. prosinca 1998. godine, nakon rasprave o potvrđivanju Statuta
Hrvatskog zavoda za mirovinsko osiguranje, koji je podnijelo Upravno vijeće
Hrvatskog zavoda za mirovinsko osiguranje, donio je sljedeći

**ZAKLJUČAK**

1. Potvrđuju se odredbe Statuta Hrvatskog zavoda za mirovinsko osiguranje
osim odredaba sadržanih u:

- članku 18. stavku 1. podstavku četvrtom,

- članku 22. stavku 3.,

- članku 34. stavku 1.,

- članku 50. stavku 1. podstavku četvrtom,

- članku 81.

2. Ako Upravno vijeće Hrvatskog zavoda za mirovinsko osiguranje u primjerenom
roku izmijeni odredbe iz točke prve ovog zaključka sukladno priloženom
obrazloženju i o tome izvijesti Hrvatski državni sabor, smatrat će se da
su i te odredbe potvrđene.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Statut, NN 163/1998-2015
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)